b'\n_START_ARTICLE_\nDen allersidste dans\n_START_SECTION_\nSangteksten\n_START_PARAGRAPH_\nI den romantiske komedie har komponisten John Berger (Hans Kurt) problemer med at f\xc3\xa5 skrevet nogle numre til en operette, der snart skal have premiere. I sin desperation \xc3\xb8nsker han sig at f\xc3\xa5 hj\xc3\xa6lp fra en muse, og musen Polyhymnia forbarmer sig over ham og kommer ned til jorden, hvor hun manifesterer sig i skikkelse at en ung, smuk kvinde (Bodil Kjer). Berger f\xc3\xa5r hul p\xc3\xa5 bylden, men for musen opst\xc3\xa5r der problemer, idet hun forelsker sig hovedkuls i en flyverl\xc3\xb8jtnant (Poul Reichhardt), som Bergers kone ogs\xc3\xa5 har vist interesse for. F\xc3\xb8lelserne viser sig at v\xc3\xa6re geng\xc3\xa6ldt._NEWLINE_I scenen, hvor "Den allersidste dans" fremf\xc3\xb8res, m\xc3\xb8des l\xc3\xb8jtnanten og musen i en balsal, der st\xc3\xa5r \xc3\xb8de hen efter en festlig aften, og musen foresl\xc3\xa5r en sidste dans, hvortil l\xc3\xb8jtnanten indvender, at der jo ikke er musik. Men Polyhymnia bruger sine overnaturlige evner og fremtryller musik med et usynligt orkester, hvorp\xc3\xa5 parret danser ud, imens de (prim\xc3\xa6rt han) synger sangen._NEWLINE_Sangen best\xc3\xa5r af tre vers p\xc3\xa5 hver fire linjer, hvoraf de to vers gentages f\xc3\xb8r og efter det tredje vers. Det andet af de gentagne vers har desuden tilf\xc3\xb8jet en ekstra linje som afslutning: "Jeg har aldrig f\xc3\xb8lt himlen s\xc3\xa5 n\xc3\xa6r som nu." Sangteksten kredser om afsked, ikke blot den umiddelbare, der vil skille det forelskede par for denne aften, men ogs\xc3\xa5 en mere permanent adskillelse, som i hvert fald Polyhymnia aner som uundg\xc3\xa5elig p\xc3\xa5 sigt.\n_START_SECTION_\nMelodi\n_START_PARAGRAPH_\nKai Normann Andersens melodi er en vals med en let melankolsk tone. De to gentagne vers har basalt set samme opbygning, idet melodien dog anden gang ender p\xc3\xa5 en relativ h\xc3\xb8j tone, der holdes et \xc3\xb8jeblik, inden melodien p\xc3\xa5 den tilf\xc3\xb8jede ekstra linje bringes ned til grundtonen igen._NEWLINE_Andersens melodi er blevet fremh\xc3\xa6vet som et klassisk eksempel p\xc3\xa5 god, dansk, popul\xc3\xa6r filmsang,  "fordi de siger os noget, vi har brug for at h\xc3\xb8re. Og de siger det i et tonesprog og p\xc3\xa5 et dansk, vi kan forst\xc3\xa5."_NEWLINE_Melodien til "Den allersidste dans" er en af de 12 Andersen-sange, der kom med i kulturkanonen.\n_START_SECTION_\nAndre versioner\n_START_PARAGRAPH_\n"Den allersidste dans" er indspillet i flere andre udgaver. Kim Larsen & Belami udgav sangen p\xc3\xa5 Kielgasten (1989), S\xc3\xb8ren Pilmark sang den i 2006 p\xc3\xa5 albummet Danske Filmhits og  Liv Lykke p\xc3\xa5 albummet Musikken er af Kai Normann Andersen (2007).'